FI Euroopan unionin virallinen lehti L 280/2

KOMISSION ASETUS (EU) 2015/1910,

annettu 21 päivänä lokakuuta 2015,

Euroopan parlamentin ja neuvoston asetuksen (EY) N:o 396/2005 liitteiden III ja V muuttamisesta siltä osin kuin on kyse guatsatiinin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 18 artiklan 1 kohdan b alakohdan ja 49 artiklan 2 kohdan,

sekä katsoo seuraavaa:

(1) Guatsatiinin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon guatsatiinin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (2). Kaikki tehoainetta guatsatiini sisältävien kasvinsuojeluaineiden voimassa olevat luvat on peruutettu. Tuontia varten ei ole vahvistettu enimmäismääriä unionin tasolla eikä jäämien enimmäismääriä ole vahvistettu Codex Alimentariuksessa. Tietojen puuttuessa erityisistä hyvistä maatalouskäytännöistä, joita voitaisiin käyttää kuluttajiin kohdistuvan riskin arvioimiseksi, elintarviketurvallisuusviranomaisen päätelmänä oli, että arvo 0,05 mg/kg tarjoaa riittävän suojan tason eurooppalaisille kuluttajille. Sen vuoksi on aiheellista vahvistaa jäämien enimmäismäärät määritysrajan tasolle. Lisäksi on aiheellista muuttaa jäämän määritelmää.

(3) Lisäksi Belgia ilmoitti, että guatsatiinin jäämien voimassa olevat enimmäismäärät greipeissä ja appelsiineissa saattavat aiheuttaa huolta kuluttajansuojan kannalta. Erityisesti kuluttajille aiheutuvaa akuuttia riskiä ei voitu sulkea pois edes tarkemmalla riskinarvioinnilla, ottaen huomioon sitrushedelmien jalostuskerroin. Euroopan komissio ja pysyvässä kasvi-, eläin-, elintarvike- ja rehukomiteassa edustettuina olevat jäsenvaltiot katsoivat, että on aiheellista tehdä riskinhallintapäätös jäämien enimmäismäärien laskemisesta tasolle, jonka on osoitettu olevan turvallinen eurooppalaisten kuluttajien kannalta.

(4) Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus guatsatiinin käytöstä sitrushedelmiin. Asetuksen (EY) N:o 396/2005 8 artiklan mukaisesti asianomainen jäsenvaltio arvioi tämän hakemuksen, ja arviointiraportti toimitettiin komissiolle. Elintarviketurvallisuusviranomainen tutki hakemuksen ja arviointiraportin ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellun lausunnon ehdotetuista jäämien enimmäismääristä (3). Se toimitti kyseisen lausunnon komissiolle ja jäsenvaltioille sekä asetti sen yleisesti saataville. Se totesi lausunnossa, ettei se suosittele ehdotettujen jäämien enimmäismäärien vahvistamista, koska käytettävissä olevat tiedot eivät ole riittäviä sulkemaan pois riskiä, joka voi aiheutua eurooppalaisille kuluttajille.

(5) Hakija pyysi elintarviketurvallisuusviranomaisen perustellun lausunnon hallinnollista tarkastelua asetuksen (EY) N:o 396/2005 13 artiklan mukaisesti. Tarkastelun päätelmänä oli, ettei elintarviketurvallisuusviranomaisen osalta havaittu merkittäviä arvioinnin puutteita tai virheitä.

(6) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(7) Sen vuoksi asetusta (EY) N:o 396/2005 olisi muutettava.

(8) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu laillisesti ennen jäämien enimmäismäärien muuttamista ja joiden osalta tiedot osoittavat kuluttajansuojan säilyvän korkeatasoisena.

(9) Asetuksen mukaisessa siirtymäjärjestelyssä olisi otettava huomioon kuluttajansuojaan liittyvät huolenaiheet, kun on kyse voimassa olevista guatsatiinin jäämien enimmäismääristä greipeissä ja appelsiineissa.

(10) Olisi sallittava kohtuullinen siirtymäaika ennen jäämien muutettujen enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(11) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(12) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet III ja V tämän asetuksen liitteen mukaisesti.

2 artikla

Guatsatiinin osalta asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen kaikkiin tuotteisiin, jotka on tuotettu säännösten mukaisesti ennen 13 päivää toukokuuta 2016, lukuun ottamatta greippejä ja appelsiineja.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan kuitenkin 13 päivästä toukokuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä lokakuuta 2015. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) European Food Safety Authority; Reasoned opinion on the review of the existing maximum residue levels (MRLs) for guazatine according to Article 12 of Regulation (EC) No 396/2005. EFSA Journal 2013;11(5):3239. [20 pp.].

(3) European Food Safety Authority; Reasoned opinion on the modification of the existing MRL for guazatine in citrus fruits. EFSA Journal 2014;12(8):3818. [29 pp.].